  Виталий Пронин Яр Сюрес воляз Никольск черкогуртэ чебер сюрес вуиз. Выльдэм сюреслы кылем арня шорын дунъет сётӥзы шаерысь но ёросысь кивалтӥсьёс.Никольск черкогуртэ нуись сюрес вылын ву пукылӥз, бадӟым машинаос колея кылдытылӥзы. Пичи машинаен ворттылӥсьёс кӧс куазен но отӥ ортчыны шугъяськылӥзы. Гужем вылтӥ сюреслэсь ог 3 иськемзэ рос-прос тупатъязы. Лэсьтӥськон ужъёс сентябрь пумозь кыстӥськизы. Вольыт сюреслы шумпотэмын гуртоос, ёрос центре мыныны соослы табере куазь уз люкеты, нош черкогуртысь пиналъёсты автобусэн Укан школае нуллозы.Глазов Кема витем паспорт Глазовысь Юлиялы 14 арес дыръяз паспорт ӧз сётэ. Улонын тужгес кулэ луись документсэ басьтӥз со, 5 ар ортчыса гинэ.Нош вань шуг-секытъёс кылдӥзы нылашлэн анаез бордысь. Казахстанысь вуэм кышномурт документъёссэ ыштэм, соосты выльысь лэсьтон сярысь сюлмаськымтэ. Юлия нылызлэн но нокыӵе документъёсыз вылымтэ. Школазэ йылпумъямез бере со нокытчы дышетскыны пырыны быгатымтэ. Глазовысь редакция та уж борды басьтӥськем бере гинэ дӧдьы интыысьтыз вырӟиз. Кылем арня пумын Юлиялы сётӥзы 5 ар возьмам паспортсэ. Со вал нылашлэн тужгес шумпотымон нуналэз.Балезино Менингит вуиз Балезино ёросын пыэдлэсь вазьгес менингит шараяськиз.Менингит висён 3 муртлэн шараямын, висьыны усиллям «Сказка» нылпи садэ ветлӥсь пинал но 2 бадӟымъёс. Та вакытэ Балезино каргуртын та висёнэз алонъя ужрадъёс ортчытӥсько, нылпи сад карантинэ пытсамын. Эмъясьёс тодамы вайыто: менингитлэсь утиськон вылысь киосты умой миськоно, вуэз быректыса юоно но бакчаысь емышъёсты њеч миськоно.Кез Сяськаясь ёрос Шаерамы «Сяськая, мынам шаере!» конкурслэн нырысетӥ люкетэз ортчиз.Арлы быдэ та ужрадэ мыло-кыдо пырисько Кез ёросысь школаосын но нылпи садъёсын ужасьёс. Гужем ӵоже сад-бакчаоссэс турлы сяськаосын шулдырто, альпийской гурезьёс кылдыто. Соосты туспуктэмъёс вылэ пукто, ужамзылы нимысьтыз проект гожто. Ёросын радъяськись конкурсын вормисе потӥзы Выль Унтэм но Кулига школаос, Кезысь нылпи творчествоя юрт, «Улыбка» но «Теремок» нылпи садъёс. Табере соос ёроссылэсь данзэ утёзы шаерамы ортчись конкурсын.Эгра Выль сямен шунтӥськон Кылем арня пумын Эгра ёросысь Зура черкогуртын выль котельной усьтӥськиз.Таиз котельной мукетъёслэсь висъяське пеллетэн эстӥськеменыз. Аспӧртэм биотопливоез лэсьто пул пызьлэсь, жаглэсь, кыедлэсь. Таӵе котельной шаерамы куинетӥез луэ. Кез но Ува ёросъёсын пеллетэз палэнысь ваё ке, Эгра ёросын сое асьсэос лэсьто. Кылем ар куспын 118 тонна пеллет дасямын. Котельной шунтоз черкогуртысь культура юртэз но нылпи садэз.Пичи Пурга Кузьылиос кадь Пичи Пурга ёросысь Уча черкогуртын туннэ ортче пыдын бызьылонъя ӵошатскон.Черкогуртысь спортэз гажась воргорон Прохор Павлов 1985-тӥ арын кылдытӥз вал пыдын бызьылыны яратӥсьёслэсь «Муравей» клубзэс. Нырысь аръёсаз отчы ветлӥсьёслэн лыдзы 80 пала люкаськылӥз. Клублэн кылдэмез дырысен 30 ар тырмонлы сӥзьыса, гуртысь спортэз гажасьёс туннэ нош ик стартэ потозы. Кызьы ивортӥз Прохор Иванович, Учаысь сяна, ужрадэ вуыны кулэ артысь гуртъёсысь но ёросъёсысь пыдын бызьылӥсьёс.Алнаш Корка пырон Алнаш черкогуртын корка пырон лэсьтӥз 20 семья.Куашкан калэ вуэм юртъёсын улӥсьёслы квартира висъянъя Алнаш ёрос адӟем карымон луэ. 28 вуж юрт интые вӧл-вӧл 20 корка пуктӥзы. Программаез быдэстонлы 11 миллион манет висъямын. Алигес Алнаш черкогуртын нош ик корка пырон ортчиз. 3 этажъем выль юртэ 20 семья улыны выжиз.Сюмси Ӟуч Марья но удмурт Петыр Кылем арня пумын Сюмси ёросысь Зон черкогуртэн тодматскыны вуылӥзы ёрос центрысь ӟуч пиналъёс.Куноосты пумитазы черкогуртысь библиотекаын но культура юртын ужасьёс - ӟуч Марья но удмурт Петыр. Куноосты шулдыртӥзы, капчи мылкыд пыӵатӥзы. Пумиськонлэн шорсюлмыз герӟаськемын вал удмуртъёслэн улэм-вылэменызы, вашкала тӥрлыкенызы тодматонэн. Гуртысь Галина Сергеевна Любимова пиналысен ик туж эскерыса возе песянаезлэсь пужыятэм ӵушконъёссэ, куэм дэремъёссэ, чильпам арбериоссэ. Вашкала киужъёсын тодматэм сяна, нылпиосты куноятӥзы удмурт пӧраськемъёсын, сюрлоен ужаны дышетӥзы.  Теги: гурт ёросъёс  